Sepur Papan Anggegana Internasional Yogyakarta ya iku sepur kang duwé ancas kanggo gayutaké Setasiyun Yogyakarta - Setasiyun Waja (Purwareja) mangkat-mulih, mliginé nyengkuyung anané angkutan menyang Papan Anggegana Internasional Yogyakarta. Sepur iki salah siji angkutan kanggo lunga menyang Papan Anggegana Internasional Yogyakarta saka punjeré kutha Yogyakarta kang adohé 42 km. Sepur iku dilakokké pisanan nalika motor mabur Citilink dimaburké pisanan ing Papan Anggegana Internasional Yoyakarta, pernahé ing tanggal 6 Mèi 2019. Ing pisanané mlaku, sepur iki ngaldhi saka Setasiyun Maguwa - Waja kanthi mangkat mulih. Sepur iki mandheg ing sawenèh setasiyun kaya ta Setasiyun Maguwa, Setasiyun Yogyakarta, Setasiyun Wates, lan Setasiyun Waja. Sepur iki mlaku adohé 49,1 km kanthi suwéné udakara 47-51 menit. Sakwisé tekan ing Setasiyun Waja, para penumpang bisa nerusaké menyang Papan Anggegana kanthi numpak Bus Damri. Sepur iki dumadi saka 4 gerbong kang duwéni fasilitas kaya ta paturasan, lungguhan, ruwang AC, lan télévisi. Menawa manggkat utawa mudhun ing setasiyun nganggo péron saklumrahé. Kapasitas lungguhan panumpang ya iku 196 kursi, lan kapasitas kanggo panumpang kang ngadeg ya iku 50% saka kapasitas nalika kebak amarga sisa kapasitas iku kanggo wadhah koper lan tas. 